PTT ผนึกพลังปลูกดาวเรือง 99,999 ต้น แทนดวงใจ ถวายพ่อหลวง
PTT ผนึกพลังปลูกดาวเรือง 99,999 ต้น แทนดวงใจ ถวายพ่อหลวง
15 ก.ย. 2560

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดใหญ่ บริษัท ปตท. จำกัด (มหาชน) หรือ PTT เปิดเผยว่า ด้วยสำนึกในพระมหากรุณาธิคุณเป็นล้นพ้นอันหาที่สุดมิได้ของพระบาทสมเด็จพระปรมินทรมหาภูมิพลอดุลยเดช ผู้บริหาร และพนักงานกลุ่ม ปตท. รวมพลังแสดงออกถึงความจงรักภักดีผ่านกิจกรรม “กลุ่ม ปตท. ปลูกดาวเรืองแทนดวงใจ ถวายพ่อหลวง”ดำเนินการปลูกต้นดาวเรืองและประดับเป็นอักษรเลข “๙” ณ พื้นที่หน้าอาคาร ปตท. และบริเวณต้นประดู่ป่าที่ได้รับพระราชทานจากสมเด็จพระนางเจ้าสิริกิติ์ พระบรมราชินีนาถในรัชกาลที่ 9
สำหรับต้นดาวเรืองนั้น เป็นพันธุ์ไม้มงคลที่มีดอกสีเหลือง ซึ่งตรงกับสีประจำวันพระราชสมภพของพระบาทสมเด็จพระเจ้าอยู่หัว รัชกาลที่ 9 เป็นดอกไม้ที่ปลูกง่าย โตเร็ว และทนทานเป็นไม้ล้มลุกทรงพุ่ม มีความสูงตั้งแต่ 30–60 ซม. ใบมีลักษณะเป็นใบประกอบเหมือนขนนก ออกตรงข้ามกัน
ใบย่อยรูปรีหรือรูปหอกแกมขอบขนาน โคนใบสอบ ปลายใบแหลม ออกดอกเป็นดอกเดี่ยวกระจุกอยู่ปลายยอด สีเหลืองหรือสีส้ม กลีบดอกวงนอกมีลักษณะเป็นรูปรางน้ำ โคนดอกเป็นหลอดเล็ก ปลายดอกเป็นรอยหยัก กลิ่นหอมฉุนทั้งนี้ การปลูกกล้าดาวเรืองในวันนี้ เพื่อให้สามารถออกดอกบานสะพรั่งในช่วงวันพระราชพิธีถวายพระเพลิงพระบรมศพในเดือนตุลาคม
ทั้งนี้ กลุ่ม ปตท. มีกำหนดปลูกต้นดาวเรืองจำนวน 99,999 ต้น ซึ่งได้เตรียมสถานที่ปลูกโดยหน่วยงานจากหลากหลายพื้นที่ของกลุ่ม ปตท. อาทิ พื้นที่บริเวณหน้าอาคารสำนักงานใหญ่ ปตท. พื้นที่วังจันทร์วัลเลย์ จ.ระยอง พื้นที่ศูนย์เรียนรู้ป่าวังจันทร์ จ.ระยอง และพื้นที่ศูนย์เรียนรู้ป่าในกรุง (สุขาภิบาล2) เป็นต้น
นอกจากนี้ รัฐบาลได้รณรงค์เชิญชวนหน่วยงานทุกภาคส่วน ชุมชน ตลอดจนประชาชน ทุกหมู่เหล่าร่วมกันปลูกดอกดาวเรือง หรือดอกไม้ที่มีสีเหลืองให้ออกดอกบานทั่วแผ่นดิน เพื่อเป็นการแสดงความจงรักภักดี และรำลึกในพระมหากรุณาธิคุณอย่างหาที่สุดมิได้ของพระบาทสมเด็จพระปรมินทรมหาภูมิพลอดุลยเดช